**Informatívna správa**

**o priebehu a výsledkoch hlasovania Participatívneho rozpočtu**

**Mestskej časti Košice – Sídlisko KVP**

V roku 2020 spustila Mestská časť Košice -Sídlisko KVP prvý ročník Participatívneho rozpočtu. Zavedením tohto mechanizmu ako stabilnej súčasti samosprávnych procesov, tak umožnila občanom zapojiť sa do verejného života v čo najširšej možnej miere. Priebeh participatívneho rozpočtu v MČ, úlohy a postavenie jeho jednotlivých účastníkov určili pravidlá participatívneho rozpočtu, ktoré boli zverejnené aj na webovej stránke MČ. Miestne zastupiteľstvo ich odsúhlasilo 27.2.2020.Pre pilotný ročník vyčlenilo pre projekty sumu 20 000 eur. Peniaze sa budú rozdeľovať medzi päť občianskych projektov, pričom každý bude dotovaný sumou do 2000 eur. Druhou kategóriou sú zadania pre mestskú časť, ktoré zrealizuje samospráva na základe podnetov od občanov s nákladmi do 5000 eur.

Vzhľadom na pandemickú situáciu a opatrenia, ktoré boli v tom čase v platnosti bolo nevyhnutné pristúpiť k zmene harmonogramu participatívneho rozpočtu, ktorý bol pôvodne stanovený. Termíny jednotlivých činností boli po zvážení upravené a prispôsobené aktuálnemu stavu pre realizáciu participatívneho rozpočtu v Mestskej časti Košice – Sídlisko KVP. Čas na pridávanie nápadov bol stanovený od 1. júla do 31. augusta 2020 na stránke [www.sidliskokvp.hlasobcanov.sk](http://www.sidliskokvp.hlasobcanov.sk) .

Pandémia ovplyvnila aj časť informačnej kampane. Plánované verejné stretnutia sa z dôvodu epidemiologických opatrení zrušili. Po ich uvoľnení však vyšli miestni poslanci aj zamestnanci úradu na frekventované miesta sídliska a obyvateľom osobne vysvetľovali, čo je participatívny rozpočet, ako v praxi funguje, ale poskytli i návod na to, ako správne prihlásiť svoj nápad. Informačná kampaň prebiehala aktívne na sociálnych sieťach, informácie boli odprezentované aj v občasníku KVaPka, na webovej stránke mestskej časti a takisto aj prostredníctvom citylightov.

Keďže verejné stretnutia boli zakázané aj na jeseň, mestská časť umožnila každému predkladateľovi návrhu predstaviť svoj projekt prostredníctvom video reportáže alebo grafického prevedenia, ktoré mu pripravila. Všetky príspevky boli zverejnené na oficiálnom FB profile mestskej časti – Mestská časť Košice Sídlisko KVP. Každý z príspevkov bol podporený platenou reklamou - na všetky projektové príspevky bol vyčlenený rovnaký rozpočet vo výške 20,00 €, cielenie aj umiestnenie reklám bolo vždy nastavené identicky (lokálne cielenie na KVP a umiestnenie len v rámci platformy Facebook), aby nebol žiaden projekt znevýhodnený. Okrem toho boli podporené reklamou aj 3 videá týkajúce sa spôsobu i priebehu hlasovania.

Po skončení hlasovania 31.8.2020 zasadala v septembri hodnotiaca komisia v zložení Mgr. Ivana Padová, Ing. Roman Matoušek, Ing. Jaromil Čop, Zdenka Košová, PhDr. Mária Petríková, PhD.

Predsedníčka komisie pani Petríková predstavila projekty, ktoré boli zaslané v stanovenom termíne. Celkovo bolo zaslaných 40 projektov. Na základe stanovených kritérií (formálne náležitosti PR, súlad projektov s požiadavkami stanovenými vo výzve, primeranosť predpokladaných nákladov projektu, časová a finančná primeranosť projektu, rozpor s plánovanými aktivitami MČ, súlad so zákonmi a inými právnymi predpismi, inovatívnosť a udržateľnosť projektu) posúdila hodnotiaca komisia realizovateľnosť projektov, projekty na doplnenie a projekty, ktoré nespĺňali kritéria. Všetci predkladatelia boli emailom oboznámení s výsledkami komisie.

Hodnotiace kritéria nesplnilo 12 projektov, hodnotiace kritéria splnilo 17 projektov a na doplnenie bolo vyzvaných 11 žiadateľov. Do finálneho hlasovania postúpilo spomedzi občianskych projektov 11. Predkladateľ projektu Pavol Popovec s návrhom Dažďová záhrada a nový mobiliár na Cottbuskej ulici však nakoniec z hlasovania odstúpil. Spomedzi zadaní pre mestskú časť postúpilo do hlasovania 15 projektov.

Komisia sa na svojom zasadnutí dohodla na spôsobe hlasovania pre obyvateľov v pomere 3 hlasy pre občianske projekty a 3 hlasy pre zadania mestskej časti, ktoré bolo v súlade s pravidlami „*Počet hlasov, ktoré môže odovzdať každý občan sa líši od celkového počtu občianskych projektov, resp. zadaní pre MČ, o ktorých sa hlasuje v aktuálnom ročníku PR*“.

Hlasovanie sa spustilo 1. novembra, kedy nastal menší technický problém, a stránka uvádzala, že je možné hlasovať za 1 až 3 občianske projekty a 1 až 3 zadania pre mestskú časť. Nesprávne uvedený spôsob hlasovania bol externou firmou opravený v popoludňajších hodinách, hlasy, ktoré boli podané však boli riadne zarátané. Hlasovanie bolo ukončené 15. novembra o 00:00, kedy už nebolo možné podporiť žiaden z projektov. Celkovo bolo odovzdaných 13 517 hlasov, vo väčšine obyvateľov mesta Košice.

Podľa výsledkov, ktoré sú zverejnené na stránke – [www.sidliskokvp.hlasobcanov.sk](http://www.sidliskokvp.hlasobcanov.sk) postúpili nasledovné:

**Občianske projekty**

Freestyle pre KVP – 1735 hlasov

Dažďová záhrada – 1337 hlasov

Zlepšenie kvality športovísk a ich okolia – 1189 hlasov

Gallery13 – 677 hlasov

Umelecké graffiti maľby z KVP – 592 hlasov

**Zadania pre mestskú časť**

Sad KVP – 971 hlasov

Revitalizácia okolia Božieho milosrdenstva – 783 hlasov

O výsledkoch hlasovania a ďalšom postupe boli prostredníctvom emailu oboznámení všetci predkladatelia. Úspešní žiadatelia budú pozvaní aj na osobné stretnutie a potrebné konzultácie k podpísaniu zmluvy, časovému harmonogramu realizácie projektov ako i spôsobu ich financovania. Zmluvy s úspešnými predkladateľmi projektov budú uzatvorené začiatkom budúceho roka.

Finančné prostriedky na realizáciu víťazných projektov v hodnote 20 000 eur budú vyčlenené v rozpočte Mestskej časti Košice – Sídlisko KVP na rok 2021, po odsúhlasení miestnym zastupiteľstvom. Realizácia projektov sa uskutoční v roku 2021.

Spracovala: Mgr. Ivana Padová

oddelenie stratégie a rozvoja